Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за ратифициране на Спогодбата между правителството на Република България и правителството на Алжирската демократична и народна република за морско търговско корабоплаване

Член единствен. Ратифицира Спогодбата между правителството на Република България и правителството на Алжирската демократична и народна република за морско търговско корабоплаване, подписана на 
2 ноември 2011 г. в София.

ЗАКЛЮЧИТЕЛНА РАЗПОРЕДБА

Параграф единствен. Законът влиза в сила от деня на обнародването му в „Държавен вестник”.

Законът е приет от 42-ото Народно събрание на ………………...… 2013 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Михаил Миков)

МОТИВИ

към проекта на Закон за ратифициране на Спогодбата между правителството на Република България и правителството на Алжирската демократична и народна република за морско търговско корабоплаване

Спогодбата между правителството на Република България и правителството на Алжирската демократична и народна република за морско търговско корабоплаване беше подписана на 2 ноември 2011 г. в София от министъра на транспорта, информационните технологии и съобщенията от името на правителството на Република България и от министъра на водните ресурси от името на правителството на Алжирската демократична и народна република.
В текста на спогодбата са регламентирани общите условия за превозите по море между договарящите се страни, а именно:
- предоставя се същият режим на корабите по отношение на ползването на услуги, свързани с морското търговско корабоплаване, какъвто се предоставя на корабите, плаващи под национално знаме, с което се очаква подобряване на икономическите и експлоатационните условия за корабите при работа в пристанищата на договарящите се страни;
- взаимно се признават документите за националността на корабите, международните свидетелства за тонажа, международните свидетелства за самоличност и правоспособност на моряците, издадени от компетентните органи на другата договаряща се страна; 
- регламентират се условията за престой на моряците в пристанищата, преминаването през територията на другата страна, при смяна на екипажите, както и помощта, оказвана на бедстващи кораби. 
Проектът на спогодба е изготвен въз основа на одобрения с Протокол № 27 на Министерския съвет от 22 юни 2000 г. типов проект на Спогодба за морско търговско корабоплаване, като по същество отговаря на неговото съдържание. Разликите са по отношение на структурирането на клаузите с оглед постигането на по-добра последователност и логика на текста и по-точна формулировка на отделните членове от спогодбата.
Проектът на спогодба е изготвен в съответствие с принципите на свобода на морското търговско корабоплаване, зачитане на националния суверенитет, взаимна изгода и взаимни интереси и има за цел по-добра защита на превозвачите на двете страни и разширяване на търговските контакти между тях.
Съгласно чл. 22 от спогодбата тя се сключва за неопределен срок и влиза в сила на тридесетия ден след датата на получаване на втората от нотите, с които договарящите се страни взаимно се информират за изпълнението на всички вътрешни процедури, необходими за влизането й в сила.
С влизането в сила на спогодбата автоматично се прекратява действието на Спогодбата за морски транспорт между правителството на Народна република България и правителството на Демократична народна република Алжир, подписана на 11 март 1969 г. в Алжир, ратифицирана с Указ за ратификация № 730 от 24 юли 1969 г. (ДВ, бр. 59 от 1969 г.), в сила от 
12 януари 1970 г.
Министерският съвет предлага на Народното събрание на основание чл. 85, ал. 1, т. 7 от Конституцията на Република България да ратифицира със закон спогодбата.

МИНИСТЪР-ПРЕДСЕДАТЕЛ:

(Пламен Орешарски)